Зелени Балкани
Федерацията на природозащитни сдружения „Зелени Балкани“ е национална, нестопанска, неправителствена, неполитическа, природозащитна организация. Организацията е основана през 1988 година и е най-старата природозащитна НПО в България.

„Зелени Балкани“ действа съгласно Закона за юридическите лица с нестопанска цел (ДВ. бр.81 от 6.10.2000 г.). Организацията е регистрирана в „общественополезна дейност“ и е вписана в Централния регистър на Юридическите лица с нестопанска цел при Министерството на правосъдието.

Понастоящем в организацията членуват 4500 български граждани, обединени от идеята за опазване на природното наследство на България.

Дейност 
Мисия на организацията:
 опазване на природата на България и Балканския полуостров:
 опазване на биоразнообразието;
 възстановяване на местообитания;
 устойчиво управление на природните ресурси;
 подобряване на природозащитната политика и законодателство;
 екологично образование.

Области на действие:
 опазване и възстановяване на редки и застрашени видове и техните местообитания;
 опазване, възстановяване и устойчиво управление на влажните зони;
 опазване, възстановяване и устойчиво управление на горите, превенция на корупцията и бракониерството в системата на горите;
 разширяване и укрепване мрежата от защитени територии и подпомагане изграждането на НАТУРА 2000 и Националната екологична мрежа;
 подкрепа на реформите в българското природозащитно законодателство и хармонизирането му с европейското;
 популяризиране прилагането на принципите за устойчиво развитие и насърчаване на природосъобразни стопански дейности;
 подпомагане изграждането на капацитети за опазване на биологичното разнообразие и устойчиво използване на природните ресурси;
 повишаване на обществената информираност и ангажираност за опазване на природата и устойчивото развитие;
 мобилизиране потенциала на младите хора за опазване на дивата природа и околната среда, популяризиране ценностите на доброволчеството;
 опазване „ex situ“ – осъществяване на програма за рехабилитация, лечение и връщане в природата на пострадали диви животни в единствения в страната Спасителен център за диви животни. Изпълнение на програми за размножаване и реинтродукция на редки видове.

Проекти и кампании 
В дейностите на организацията участват стотици активни доброволци от различни части на страната. Зелени Балкани е единствената организация в България, получила от международния Алианс на доброволците за консервация (CVA) акредитация в категорията Benchmark, като доказателство за високите стандарти за работа с доброволци. Благодарение на стотиците доброволци и експерти на организацията и получената международна и национална подкрепа, организацията е постигнала значителни резултати в опазване на уникалното природно наследство на България. Тя успешно е осъществила над 110 проекта, чиято инвестиция в опазването на природата надхвърля 3,5 млн. долара.

„Зелени Балкани“ работи по различни консервационни програми, свързани с опазването на редки видове като царския орел, лешоядните птици, червеногушата гъска, малкия корморан, ловния сокол, чапли и пр. Зелени Балкани са водещата неправителствена организация, участвала в изграждането на Европейската екологична мрежа НАТУРА 2000 в България. По предложения на Зелени Балкани са обявени 26 нови защитени територии с обща площ 40000 ха. (сред тях за Природен парк Персина и Защитена местност Калимок-Бръшлян).

Работи за опазването и възстановяването на природни местообитания, като гори, влажни зони и пр. Организацията осъществява дългогодишни консервационни програми в района на р. Дунав, Поморийско езеро, поречието на р.Марица, Родопите, Стара Планина, Сакар и други части на страната.

Доброволна мрежа за охрана на горите 
„Зелени Балкани“ е инициатор за създаването на Доброволна мрежа за охрана на горите, и се бори със случаите на бракониерство и корупция в системата на горите. Към организацията действа единствения в страната Спасителен център за диви животни, разположен в Стара Загора. Организацията е участвала в разработването на почти всички важни законодателни документи от раздела „природозащитно и ресурсно законодателство“ в България. Организацията има множество образователни дейности и проекти, насочени към млади хора – студенти и ученици, както и към повишаването на квалификацията и знанията на специалисти в областта на опазване на природата и биологичното разнообразие.

Възстановяване на вид изчезнал сокол 

Работата на „Зелени Балкани“ свързана с белошипата ветрушка (Falco naumanni) датира от 1989 г., когато е регистрирано и последното гнездово находище на вида в Сакар планина. В наши дни изчезналата в България популация бива възстановявана с отглеждани в спасителния център екземпляри.

Кампания „За да остане природа в България“ 
„Зелени Балкани“ участва с още над 30 природозащитни организации и граждански групи в Кампанията „За да остане природа в България“, насочена срещу унищожаването на защитени местности и зони, вследствие на презастрояване и инвестиционни проекти, които са в нарушения на пириродозащитните закони и Европейски директиви.

Международна мрежа 
„Зелени Балкани“ е активен член на редица авторитетни международни мрежи и организации, сред които са:
 Международен алианс за доброволци за консервация (CVA),
 Дунавски екологичен форум (ДЕФ),
 Международен съвет за рехабилитация на диви животни (IWRC),
 Дружество за консервационна биология (SCB),
 Централно- и източноевропейска работна група за биологичното разнообразие (CEEweb for biodiversity),
 европейски работни групи за белоглавия лешояд и малкия корморан,
 Български форум на бизнес лидерите (BBLF).

Външни препратки 
 Официален сайт на Зелени Балкани
 Сайт на Зелени Балкани за Европейската екологична мрежа НАТУРА 2000 
 Сайт на Коалиция „За да остане природа в България“
 Сайт на Спасителния център за диви животни на „Зелени Балкани“ в Стара Загора
 Посетителски център за опазване на Поморийско езеро – „Зелени Балкани“ в гр. Поморие

Източници 

Неправителствени организации в България
Природозащитни организации в България
Основани в България през 1988 година
Опазване на птиците